**2. Овлашћења и обавезе у поступку спровођења избора за народне посланике**

 У поступку спровођења избора за народне посланике, Републичка изборна комисија, на основу Закона о избору народних посланика, Закона о јединственом бирачком списку и Закона о финансирању политичких активности, има следећа овлашћења, односно обавезе:

1. стара се о законитом спровођењу избора,
2. усклађује и надзире рад органа за спровођење избора,
3. објављује роковник за вршење изборних радњи,
4. прати примену и даје мишљења у вези са применом Закона о избору народних посланика,
5. прописује правила за гласање у посебним ситуацијама, када се услед елементарне непогоде, епидемије или других разлога гласање на појединим бирачким местима не може спровести по правилима Закона о избору народних посланика а да се тиме не угрозе безбедност и здравље бирача
6. именује, разрешава и констатује престанак функције члана и заменика члана органа за спровођење избора, у складу са законом,
7. образује локалну изборну комисију, ако на дан кад је одлука о расписивању избора ступила на снагу у скупштини града, односно општине не постоји локална изборна комисија,
8. обезбеђује изборни материјал за спровођење избора,
9. утврђује обрасце за подношење пријава за посматрање рада органа за спровођење избора и омогућава заинтересованим посматрачима праћење рада органа за спровођење избора,
10. одређује бирачка места, у складу са законом,
11. прописује обрасце за подношење изборне листе кандидата за народне посланике,
12. одлучује о поднетој изборној листи, тако што:

- проглашава изборну листу састављену и поднету у складу са законом,

- одбацује неблаговремену и неуредну изборну листу односно изборну листу коју је поднело лице које по закону није овлашћено да предлаже кандидате за народне посланике,

- налаже отклањање недостатака изборне листе који су сметња за њено проглашење,

- одбија проглашење изборне листе у складу са законом,

1. утврђује, при проглашењу изборне листе, да ли изборна листа има положај изборне листе националне мањине, односно изборне листе коалиције политичких странака националних мањина,
2. прикупља изјаве подносилаца изборних листа о намери коришћења средстава из јавних извора за финансирање трошкова изборне кампање и доставља их министарству надлежном за послове финансија,
3. прописује распоред места по којем посланичке групе предлажу чланове и заменике чланова бирачких одбора у сталном саставу,
4. прописује садржај, облик и начин истицања збирне изборне листе на бирачким местима,
5. утврђује и објављује збирну изборну листу кандидата за народне посланике,
6. објављује укупан број бирача у Републици Србији,
7. утврђује боју гласачког листића и боју контролног листа за проверу исправности гласачке кутије,
8. утврђује број гласачких листића који треба да се штампа, који мора бити једнак броју бирача уписаних у бирачки списак,
9. утврђује облик и изглед гласачког листића,
10. на основу решења министарства надлежног за послове управе о изменама у Јединственом бирачком списку по закључењу бирачког списка, уноси измене (упис, брисање или исправка) у изводе из бирачког списка и посебне изводе из бирачког списка,
11. утврђује и објављује коначан број бирача у Републици Србији,
12. припрема за сваки бирачки одбор материјал за гласање,
13. прописује обрасце записника о примопредаји изборног материјала за спровођење избора,
14. објављује незваничне податке о току гласања,
15. утврђује прелиминарне резултате избора за сва бирачка места која су обрађена у року од 24 часа од затварања бирачких места,
16. одлучује о захтевима за поништавање гласања на бирачком месту и приговорима, у складу са законом,
17. доноси збирни извештај о резултатима гласања у иностранству,
18. доноси и објављује укупан извештај о резултатима избора,
19. расподељује мандате изборним листама,
20. додељује посланичке мандате кандидатима са изборне листе,
21. издаје народним посланицима уверења о избору за народне посланике,
22. доставља податке органима надлежним за прикупљање и обраду статистичких података,
23. подноси Народној скупштини извештај о спроведеним изборима,
24. након спроведених избора, односно након конституисања Народне скупштине, попуњава упражњена посланичка места у Народној скупштини.